recursal/SuperWikiNEXT-32B huggingface dataset:
บทความนี้เกี่ยวกับพืชในวงศ์ผักตบ สำหรับพืชในวงศ์ขาเขียด ดูที่ ขาเขียด
 ต้นขาเขียด
**ผักเขียด** หรือ **ขาเขียด** (ชื่อวิทยาศาสตร์: *Monochoria vaginalis*) เป็นพืชชนิดหนึ่งจัดเป็นวัชพืชน้ำ พบทั่วไปในบริเวณที่มีน้ำขัง หนอง คลอง บึง ชื่อเรียกอื่น ๆ ได้แก่ ขากบขาเขียด ผักเป็ด ผักเผ็ด ผักริ้น ผักหิน ผักฮิ้น ผักฮิ้นน้ำ ผักขี้เขียด กันจ้อง ผักลิ่น ผักลิ้น ริ้น ผักอีฮิน ผักอีฮินใหญ่ในภาษาอีสาน และขี้ใต้ในภาษาใต้

ลักษณะทางพฤกษศาสตร์
-------------------

ผักเขียดเป็นวัชพืชที่ขึ้นเองตามธรรมชาติ มีลักษณะคล้ายผักตบชวาแต่ขนาดเล็กกว่า ลำต้นตั้งตรง มีเหง้าอยู่ใต้ดิน มีไหลสั้น ๆ และรากฝอยสีน้ำตาลแดงจำนวนมาก ใบลักษณะเป็นใบเดี่ยวรูปหัวใจคล้ายผักตบชวาแต่เล็กกว่า เส้นของใบโค้งขนานไปตามความยาวของใบ ใบกว้าง 2–45 มิลลิเมตร ยาว 9–85 มิลลิเมตร ออกสลับกันที่โคน สีเขียวอ่อน ก้านใบยาวและอวบน้ำ โคนก้านใบแผ่ออกเป็นกาบหุ้มใบที่อ่อนกว่า ด้านในของก้านใบมีเยื่อบางสีขาว ออกดอกเป็นช่อ กลีบสีม่วง ทางก้านใบ มีดอกย่อย 6–15 ดอก ผลมีขนาดยาวประมาณ 1 เซนติเมตร เมล็ดสีน้ำตาล ขยายพันธุ์โดยใช้รากและเมล็ด

ประโยชน์
--------

### ทางเกษตร

เลี้ยงสัตว์ ทำปุ๋ยหมัก

### ทางอาหาร

ยอดอ่อน ใบอ่อนและดอก จะออกในช่วงหน้าฝนใช้รับประทานเป็นผัก นิยมรับประทานทั้งต้น มักเก็บช่วง 2–3 อาทิตย์แรกเท่านั้น หลังจากนั้นต้นจะแก่ รับประทานไม่อร่อย วิธีรับประทานเป็นอาหาร จะรับประทานเป็นผักสดร่วมกับน้ำพริก หรือกับแกงรสจัดของภาคใต้ หรืออาหารรสจัดประเภท ลาบ ยำ ก้อย ส้มตำได้ นอกจากนี้ยังนำไปแกงส้ม แกงกับปลา หรือเนื้อหมู

### ทางยา

ใบของผักเขียด นำมาคั้นน้ำรับประทาน แก้ไอ ขับปัสสาวะ ตำพอกฝี หรือรับประทานใบสดจะมีสรรพคุณ ช่วยลดความร้อนในร่างกาย

### รสและประโยชน์ต่อสุขภาพ

ผักเขียดมีรสจืด เย็น เหมาะรับประทานเพื่อลดความร้อนในร่างกาย

ผักเขียด 100 กรัม ให้พลังงานต่อร่างกาย 13 กิโลแคลอรีประกอบด้วย

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| เส้นใย | แคลเซียม | ฟอสฟอรัส | เหล็ก | วิตามินเอ | วิตามินบีหนึ่ง | วิตามินบีสอง | ไนอาซิน | วิตามินซี |
| 0.8 กรัม | 13 มิลลิกรัม | 6 มิลลิกรัม | 6 มิลลิกรัม | 3000 IU | 0.04 มิลลิกรัม | 0.10 มิลลิกรัม | 0.1 มิลลิกรัม | 18 มิลลิกรัม |

การแพร่ระบาดทางระบบนิเวศ
------------------------

ระบาดในนาข้าวประเภทนาดำและนาหว่านน้ำตม

การป้องกันกำจัด
---------------

เนื่องจากผักเขียดชอบสภาพน้ำขัง การล่อให้งอกจึงต้องให้มีน้ำขังเล็กน้อยและปล่อยให้งอก 1–2 สัปดาห์ แล้วจึงไถกลบทำลาย

อ้างอิง
-------

1. ↑  วิเคราะห์คอลัมนิสต์ 30 03 59
2. ↑  บทความวิทยุรายการสาระความรู้ทางการเกษตร มหาวิทยาลัยสงขลานครินทร์ วิทยาเขตหาดใหญ่ เก็บถาวร 2016-03-04 ที่ เวย์แบ็กแมชชีน
3. ↑  องค์ความรู้เรื่องข้าวสำนักวิจัยและพัฒนา กรมการข้าว เก็บถาวร 2016-07-09 ที่ เวย์แบ็กแมชชีน

แหล่งข้อมูลอื่น
---------------

* PLANTS Profile — Monochoria vaginalis (Burm. f.) C. Presl ex Kunth โดย Natural Resources Conservation Service – United States Department of Agriculture
* Jepson Manual Treatment
* USDA Plants Profile
* Pacific Island Ecosystems at Risk เก็บถาวร 2016-03-03 ที่ เวย์แบ็กแมชชีน
* Flora of North America
สโตรมาโตไลต์สมัยใหม่ในชาร์กเบย์ รัฐเวสเทิร์นออสเตรเลีย
**สโตรมาโตไลต์** (อังกฤษ: Stromatolite) เป็นโครงสร้างคล้ายหินพิเศษซึ่งมักเกิดจากการงอกพอกพูนในบริเวณน้ำตื้น เกิดขึ้นจากแบคทีเรีย อย่างเช่น สาหร่ายสีเขียวแกมน้ำเงิน (ไซยาโนแบคทีเรีย) นอกจากนี้ ยังอาจเกิดจากแบคทีเรียและสาหร่ายเซลล์เดียวชนิดอื่นได้อีกด้วย

ลักษณะ
------

เมือกที่แบคทีเรียหลั่งออกมาจะดักจับตะกอนขนาดเล็กเอาไว้ ก่อนที่จะถูกยึดเข้าด้วยกันด้วยแคลเซียมคาร์บอเนต ซึ่งมาจากแบคทีเรียอีกเช่นกัน ทั้งหมดทำให้เกิดขึ้นเป็นโครงสร้างที่พบเห็นได้ตามชายทะเลบริเวณอ่าวบางแห่ง ไซยาโนแบคทีเรียใช้น้ำ คาร์บอนไดออกไซด์ และแสงอาทิตย์เพื่อสร้างอาหาร ตลอดจนได้ผลิตภัณฑ์เป็นก๊าซออกซิเจน

ความสำคัญ
---------

ความสำคัญของสโตรมาโตไลต์คือ พวกมันเป็นหลักฐานฟอสซิลของสิ่งมีชีวิตที่เก่าแก่ที่สุดบนโลก สโตรมาโตไลต์ที่เก่าแก่ที่สุดมีอายุมากถึง 3,450 ล้านปี ระหว่างบรมยุคอาร์เคียน

สิ่งมีชีวิตชนิดแรกของโลก
------------------------

ไซยาโนแบคทีเรียยุคแรกเป็นที่คาดกันว่ามีส่วนสำคัญต่อการเพิ่มปริมาณแก๊สออกซิเจนขึ้นอย่างมากในชั้นบรรยากาศยุคแรกเริ่มของโลกผ่านกระบวนการสังเคราะห์ด้วยแสง

อ้างอิง
-------

1. ↑  Knoll, Andrew H. 2004. *Life on a young planet: the first three billion years of evolution on Earth*. Princeton, N.J. ISBN 0-691-12029-3
2. ↑  For a description of the method used to establish this date, see J. William Schopf 1999. *Cradle of Life: the discovery of Earth's earliest fossils*. Princeton U. Press (pages 87-89 and figure 3.9). The remarkable precision was possible because the fossils were sandwiched between lava flows that could be precisely dated from embedded zircon crystals.
3. ↑
**ซากิมิจัง** (อังกฤษ: Sakimichan) เป็นนามปากกาของศิลปินจากแคนาดาที่มีชื่อว่า **ยู-วัง** (อังกฤษ: Yue Wang) เธอเป็นผู้ที่มีชื่อเสียงในการวาดภาพดิจิทัล ภาพวาดแฟนอาร์ตที่เกี่ยวกับสัตว์ต่างๆส่วนใหญ่มาจากดิสนีย์ วอร์เนอร์บราเธอส์ และการ์ตูนเน็ตเวิร์ค แฟนอาร์ตจากวีดีโอเกมเช่น ลีกออฟเลเจนด์ และโอเวอร์วอตช์ รวมถึงตัวละครจากอนิเมะที่มาจากนารูโตะ และเซเลอร์มูน

การศึกษาและอาชีพ
----------------

หลังจากสำเร็จการศึกษาจากมหาวิทยาลัยดอว์สัน (อังกฤษ: Dawson College) ในคณะ 3D Animation ในปี พ.ศ. 2556 เธอเริ่มทำงานที่ BioWare ในศิลปินระดับจูเนียร์ ที่ซึ่งเธอทำงานออกแบบให้กับ Mass Effect: Andromeda ในปี พ.ศ. 2558 เธอทำงานกับ Cloudcade ศิลปินออกแบบภาพ 2D และได้ทำงานออกแบบให้กับ Shop Heroes นอกจากนี้แล้วเธอได้เข้าร่วมงานเกี่ยวกับศิลปะและงานการ์ตูนต่างๆ รวมถึง Anime Expo ที่ลอสแอนเจลิส Anime North และ Fan Expo Canada ที่โตรอนโต ในปี พ.ศ. 2560 เธอได้เข้าร่วมงาน Singapore Toy Game และ Comic Convention (STGCC) ในฐานะแขกรับเชิญ ปัจจุบันเธอสร้างรายได้ส่วนใหญ่จากการวาดภาพแฟนอาร์ตใน Patreon ในปี พ.ศ. 2562 เธอได้สร้างสปอร์สำหรับแฟนๆ ชาวจีน

สไตล์การวาดภาพ
--------------

งานวาดของซากิมิจังจะเป็นรูปแบบกึ่งสมจริง ส่วนใหญ่จะใช้โปรแกรม Adobe Photoshop CS6 ในการวาดภาพ งานศิลปะของเธอเต็มไปด้วยเส้นที่นุ่มนวล แสงไฟที่นุ่มนวล รายละเอียดที่ซับซ้อน และการแสดงออกที่น่าดึงดูด และเธอยังได้ทำผลงานโป๊เปลือยใน Patreon ของเธออีกด้วย

อ้างอิง
-------

1. ↑  "Pop Culture – The illustrations of Sakimichan[*ลิงก์เสีย*]". Ufunk.net. สืบค้นเมื่อ วันที่ 9 มีนาคม พ.ศ. 2559
2. ↑  "Cloudcade team". Cloudcade. สืบค้นเมื่อ วันที่ 1 กรกฎาคม พ.ศ. 2560
3. ↑  "Shop Heroes เก็บถาวร 2019-03-06 ที่ เวย์แบ็กแมชชีน". Shopheroes. สืบค้นเมื่อ วันที่ 1 กรกฎาคม พ.ศ. 2560
4. ↑  "SAKIMICHAN - - - Delegates - Singapore Toy Game and Comic Convention เก็บถาวร 2018-07-11 ที่ เวย์แบ็กแมชชีน". www.singaporetgcc.com. วันที่ 20 กรกฎาคม พ.ศ. 2559 สืบค้นเมื่อ วันที่ 9 ตุลาคม พ.ศ. 2560
5. ↑  "Sakimi Chan is creating Art, Comic,Painting, Tutorials,Yaoi/Yuri/ Nude pinups". Patreon. สืบค้นเมื่อ วันที่ 9 มีนาคม พ.ศ. 2559
6. ↑  "Sakimi Chan in Azz". Azz.net สืยค้นเมื่อ วันที่ 9 มีนาคม พ.ศ. 2562
**สมเด็จพระอริยวงศาคตญาณ** นามเดิม **อู่** เป็นสมเด็จพระราชาคณะ อดีตเจ้าอาวาสวัดสัมพันธวงศารามวรวิหาร และวัดสุทัศนเทพวรารามราชวรมหาวิหาร

ประวัติ
-------

สมเด็จพระอริยวงศาคตญาณ มีนามเดิมว่า อู่ ส่วนประวัติชั้นบวชเรียนและเปรียญนั้นไม่ทราบว่าเป็นอย่างไร ไม่ได้ความปรากฏ กล่าวกันว่าท่านเป็นผู้ฉลาดสามารถในพระปริยัติธรรมเป็นเปรียญธรรม 9 ประโยค ถึงปีเถาะ พ.ศ. 2374 วันพฤหัสบดีขึ้น 5 ค่ำ เดือน 8 ทรงตั้งเป็นพระราชาคณะผู้ใหญ่ที่พระธรรมไตรโลก มีสำเนาที่ทรงตั้งดังนี้ "*ให้เลื่อน พระราชกระวี เป็นพระธรรมติโลกาจารย์ ญาณวิสารทนายก ติปิฏกธรา บวรสังฆาราม คามวสี สถิต ณ วัดเกาะวรวิหาร พระอารามหลวง*"

ครั้งถึงปีเถาะ พ.ศ. 2386 เมื่อทรงบูรณะวัดสุทัศนเทพวรารามเสร็จแล้ว โปรดให้อาราธนามาเป็นอธิบดีสงฆ์วัดสุทัศน์ฯ เป็นองค์แรกจึงทรงเลื่อนเป็นพระพิมลธรรม คราวเดียวกับทรงตั้งสมเด็จพระอริยวงษญาณ (นาค) มีสำเนาที่ทรงตั้ง ดังนี้ "*ให้พระธรรมไตรโลก เป็นพระพิมลธรรม อนันญาณนายก ติปิฏกธรา มหาคณฤศร บวรสังฆาราม คามวาสี สถิตในวัดสุทัศนเทพธารามอาวาศวรวิหาร พระอารามหลวง ทรงตั้งวันพุธ แรม 11 ค่ำ เดือน 6 ปีเถาะพุทธศักราช 2386*"

ตำแหน่งสมเด็จพระสังฆราช
-----------------------

เมื่อสมเด็จพระอริยวงษญาณ (นาค) สิ้นพระชนม์ พระบาทสมเด็จพระนั่งเกล้าเจ้าอยู่หัวมีพระราชดำริจะให้ท่านเป็นสมเด็จพระสังฆราช พระองค์โปรดให้อาลักษณ์ร่างนามที่จะทรงแต่งตั้งอยู่แล้ว ลงศุภมัศคุกำหนดวันจะทรงตั้งเป็นวันอังคาร แรม 15 ค่ำ เดือน 4 ปีจอ พ.ศ. 2393 แต่ประจวบเวลาทรงพระประชวร พระอาการมาก จึงมิได้ทรงตั้ง พอพ้นวันที่กำหนดจะทรงตั้งไปวันเดียวก็เสด็จ​สวรรคตเสียก่อน

สมเด็จพระราชาคณะ
----------------

ถึงรัชสมัยพระบาทสมเด็จพระจอมเกล้าเจ้าอยู่หัว ทรงตั้งพระเจ้าบรมวงศ์เธอ กรมหมื่นนุชิตชิโนรส เป็นกรมสมเด็จพระ ดำรงสมณศักดิ์ที่สมเด็จพระสังฆราชเจ้า และทรงสถาปนาพระพิมลธรรม (อู่) เป็นสมเด็จพระอริยวงศาคตญาณ ตำแหน่งเจ้าคณะใหญ่หนเหนือ มีสำเนาที่ทรงตั้ง ดังนี้ 

> ให้เลื่อนพระพิมลธรรม ขึ้นเป็นสมเด็จพระอริยวงศาคตญาณ ปริยัติวรสังฆาธิบดี ศรีสมณุตมปรินายก ตรีปิฏกโกศล วิมลปรีชา มหาอุดรคณิฤศร บวรลังฏาราม คามวสี อรัญวาสี สถิต วัดสุทัศน์เทพวรารามวรวิหาร พระอารามหลวง นิจภัตรเดือนละ 5 ตำลึง มีถานานุศักดิ์ควรตั้งถานานุกรมได้ 10 รูป
> 
>

มรณภาพ
------

สมเด็จพระอริยวงศาคตญาณ (อู่) ถึงแก่มรณภาพในรัชกาลที่ 4 เมื่อ ณ วันอังคาร เดือน 9 ขึ้น 15 ค่ำ ปีมะเมีย พ.ศ. 2401 เวลาเช้า ตรงกับวันที่ 24 สิงหาคม พ.ศ. 2401 เข้าโกศวันพุธ แรม 1 ค่ำ เดือน 9 ปีมะเมีย ครองวัดสุทัศนเทพวราราม ได้ 14 ปี มีอายุพรรษาเท่าไรไม่ปรากฏ

อ้างอิง
-------

1. ↑  สมมติอมรพันธุ์, พระเจ้าบรมวงศ์เธอ กรมพระ, *เรื่องตั้งพระราชาคณะผู้ใหญ่ในกรุงรัตนโกสินทร์ เล่ม ๑*, กรมศิลปากร, 2545, หน้า 77
**ยานนิส เซนาคิส** (Iannis Xenakis; 29 พฤษภาคม ค.ศ. 1922 - 4 กุมภาพันธ์ ค.ศ. 2001) เป็นนักประพันธ์เพลงกลุ่มล้ำยุค นักทฤษฎีดนตรี สถาปนิก ผู้กำกับการแสดง และวิศวกร ที่เป็นคอมมิวนิสต์ ซึ่งเกิดในโรมาเนีย ต่อมาเป็นชาวกรีก-ฝรั่งเศส

หลังจากปี 1947 เขาหนีออกจากประเทศกรีซ และเป็นพลเมืองสัญชาติฝรั่งเศส ในอีก 18 ปีต่อมา เซนาคิสเป็นผู้บุกเบิกการใช้แบบจำลองทางคณิตศาสตร์ในดนตรี เช่น การประยุกต์ ทฤษฎีเซต กระบวนการสโตแคสติกและ ทฤษฎีเกม และยังมีอิทธิพลสำคัญต่อการพัฒนา ดนตรีอิเล็กทรอนิกส์ และดนตรีคอมพิวเตอร์อีกด้วย เขาบูรณาการดนตรีเข้ากับสถาปัตยกรรม ออกแบบดนตรีสำหรับพื้นที่เป็นอยู่ก่อน และการออกแบบพื้นที่ที่จะบูรณาการสำหรับการประพันธ์เพลงและการแสดงนั้นโดยเฉพาะ

อ้างอิง
-------

1. ↑  Harley, Dr James (2015-09-28). *Iannis Xenakis: Kraanerg* (ภาษาอังกฤษ). Ashgate Publishing, Ltd. p. 3. ISBN 978-1-4094-2331-7.
2. ↑  Gagné, Nicole V. (2012). *Historical Dictionary of Modern and Contemporary Classical Music*, p. 299, Lanham: Scarecrow Press. ISBN 0-8108-6765-6: "Xenakis settled in Paris, becoming a French citizen in 1965."
3. ↑  Gérard Pape, *Musipoesc: Writings About Music*, Paris: Éditions Michel de Maule, 2015, pp. 351-353.
**ซูเราะฮ์ อัลฟะลัก** (อาหรับ: سورة الفلق, "รุ่งอรุณ") เป็นซูเราะฮ์ที่ 113 ของอัลกุรอาน โดยมี 5 อายะฮ์ที่กล่าวถึงการขอให้พระเจ้า (อัลลอฮ์) ปกป้องจากสิ่งชั่วร้ายที่มาจากซาตาน

ข้อความและความหมาย
------------------

### ข้อความและการทับศัพท์

* ฮัฟซ์จากอาศิม อิบน์ อบีอัลนะญูด

**بِسْمِ ٱللَّٰهِ ٱلرَّحْمَٰنِ ٱلرَّحِيمِ**‎
  

*Bismi l-lāhi r-raḥmāni r-raḥīm(i)*
  

**قُلْ أَعُوذُ بِرَبِّ ٱلْفَلَقِ** ۝‎
  

1 *Qul ’a‘ūdhu birabbi l-falaq(i)*
  

**مِن شَرِّ مَا خَلَقَ** ۝‎
  

2 *Min sharri mā khalaq(a)*
  

**وَمِن شَرِّ غَاسِقٍ إِذَا وَقَبَ** ۝‎
  

3 *Wamin sharri ghāsiqin ’idhā waqab(a)*
  

**وَمِن شَرِّ ٱلنَّفَّٰثَٰتِ فِى ٱلْعُقَدِ** ۝‎
  

4 *Wamin sharrin n-naffāthāti fi l-‘uqad(i)*
  

**وَمِن شَرِّ حَاسِدٍ إِذَا حَسَدَ** ۝‎
  

5 *Wamin sharri ḥāsidin idhā ḥasad(a)*
  


---

* วัรช์จากนาฟิอ์ อัลมะดะนี

**بِسۡمِ اِ۬للَّهِ اِ۬لرَّحۡمَٰنِ اِ۬لرَّحِيمِ** ‎
  

*Bismi l-lāhi r-raḥmāni r-raḥīm(i)*
  

**قُلَ اَعُوذُ بِرَبِّ اِ۬لۡفَلَقِ** ۝‎
  

1 *Qula ‘ūdhu birabbi l-falaq(i)*
  

**مِن شَرِّ مَا خَلَقَ** ۝‎
  

2 *Min sharri mā khalaq(a)*
  

**وَمِن شَرِّ غَاسِقٍ اِذَا وَقَبَ** ۝‎
  

3 *Wamin sharri ghāsiqin idhā waqab(a)*
  

**وَمِن شَرِّ اِ۬لنَّفَّٰثَاتِ فِي اِ۬لۡعُقَدِ** ۝‎
  

4 *Wamin sharrin n-naffāthāti fi l-‘uqad(i)*
  

**وَمِن شَرِّ حَاسِدٍ اِذَا حَسَدَ** ۝‎
  

5 *Wamin sharri ḥāsidin idhā ḥasad(a)*

### ความหมาย

1) จงกล่าวเถิด (มุฮัมมัด) "ข้าพระองค์ขอความคุ้มครองต่อพระเจ้าแห่งรุ่งอรุณ
  

2) "ให้พ้นจากความชั่วร้ายที่พระองค์ได้ทรงบันดาลขึ้น
  

3) "และจากความชั่วร้ายแห่งความมืดของเวลากลางคืนเมื่อมันแผ่คลุม
  

4) "และจากความชั่วร้ายของบรรดาผู้เสกเป่าในปมเงื่อน
  

5) "และจากความชั่วร้ายของผู้อิจฉาเมื่อเขาอิจฉา"

บริบท
-----

คำว่า *"อัล-ฟะลัก"* ในอายะฮ์แรก ถ้าดูตามความหมายทั่วไปคือ 'ซึ่งแยกออก' ส่วนใหญ่ถูกห้ามใช้ในการแปลอัลกุรอานแต่ให้ใช้คำว่า 'รุ่งอรุณ' แทน

โองการที่ 4 ของซูเราะฮ์นี้ได้อ้างอิงถึงคนที่ผูกเงื่อนแล้วร่ายมนตร์พร้อมกับผูกให้แน่น ในช่วงยุคก่อนศาสนาอิสลาม ผู้เผยพระวจนะได้กล่าวว่ามีพลังที่สามารถทำให้ผู้คนป่วย โดยสามารถจัดการได้โดยการคลายปมเงื่อนก่อนจึงจะกำจัดคำสาปได้

ดูเพิ่ม
-------

* อายะฮ์ อัลกุรซีย์
* อัล-ฟาติฮะฮ์
* อัน-นาส

อ้างอิง
-------

1. ↑  Leaman, ed. by Oliver (2008). *The Qur'an : an encyclopedia* (Reprinted. ed.). Routledge. ISBN 978-0-415-32639-1. `{{cite book}}`: `|first=` มีชื่อเรียกทั่วไป (help)
2. ↑  Newby, Gordon D. (2002). *A concise encyclopedia of Islam*. Oneworld. ISBN 1-85168-295-3.

เว็บที่เชื่อมโยง
----------------


วิกิซอร์ซ มีงานต้นฉบับเกี่ยวกับ:
**The Holy Qur'an (Maulana Muhammad Ali)/113. The Dawn** 

* ผลงานของ Abdullah Yusuf Ali ที่โครงการกูเทินแบร์ค
* The Holy Qur'an, translated by Abdullah Yusuf Ali
* Three translations at Project Gutenberg
* ผลงานของ Marmaduke Pickthall ที่โครงการกูเทินแบร์ค
* Felak suresi türkçe meali เก็บถาวร 2016-04-14 ที่ เวย์แบ็กแมชชีน
**โอเอซิส ซีเวิลด์** เป็นสถานที่เปิดแสดง **โลมาโชว์** ให้คุณได้สัมผัสกับความฉลาดและน่ารักของโลมาของ 2 โลมาสายพันธุ์ไทย เจ้าโลมาหัวบาตรที่น่ารัก และ เจ้าโลมาปากขวดหรือโลมาสีชมพูที่หาชมได้ยาก

จุดเริ่มต้นของ โอเอซิส ซีเวิลด์ เริ่มจากคุณวิชัย วัฒนพงศ์หรือที่คนในพื้นที่เรียกกันว่าลุงแดง ลุงแดงเป็นคนพื้นที่ใน อ.แหลมสิงห์ จ.จันทบุรี ซึ่งเป็นอำเภอที่อยู่ติดกับทะเลประชากรส่วนมากจึงทำอาชีพด้านประมง และลุงแดงก็มักจะพบว่ามีโลมาว่ายมาติดอวนของชาวประมงอยู่บ่อยครั้ง โลมาที่ว่ายมาติดอวนของชาวประมงก็จะถูกชาวประมงฆ่านำมาชำแหละเนื้อขายในราคากิโลกรัมละ 20-30 บาท ลุงแดงเห็นเข้าก็เกิดความรู้สึกสงสารต่อโลมาเหล่านั้น และเกรงว่าถ้าเป็นเช่นนี้ต่อไปโลมาไทยอาจสูญพันธ์ ลุงแดงจึงเกิดความคิดที่จะช่วยอนุรักษ์โลมาไทยเหล่านี้ ในช่วงปลายปี 2531 ลุงแดงได้เริ่มศึกษาและทดลองนำโลมามาเลี้ยง โดยนำโลมาที่มาติดอวนชาวประมงมาทดลองเลี้ยงในบ่อเลี้ยงกุ้ง ที่ อ.แหลมสิงห์ จ.จันทบุรี เป็นการชั่วคราว ดูแลในเรื่องของสุขภาพและรักษาบาดแผลของโลมาที่เกิดจากการติดอวนจนหายดี
ในช่วงที่ลุงแดงเลี้ยงดูโลมาเหล่านั้นอย่างใกล้ชิดนั้น ก็ได้เห็นความฉลาด แสนรู้ และความน่ารักของโลมา หลังจากเลี้ยงดูอย่างใกล้ชิดผ่านไป 20 วันโลมาก็เรียนรู้ที่จะว่ายมากินอาหารจากมือของลุงแดง ซี่งนี่เป็นจุดเริ่มต้นของการขยายแนวความคิดการการเผยแพร่ ความสามารถ ความฉลาด ความน่ารัก ของโลมา ในรูปแบบ โลมาโชว์ ไปสู่สายตาประชาชนชาวโลก
ซึ่งแนวคิดนี้เป็นจริงเมื่อปี 2533 ในวันที่ 1 มิถุนายน 2533 โอเอซีส ซีเวิลด์ ได้เปิดดำเนินการและจดทะเบียนในนาม บ.โอเอซีส ซีเวิลด์ แต่ในปัจจุบันได้เปลี่ยนชื่อบริษัทเป็น บ.ไทยดอลฟินแนเรียม แต่ยังคงเปิดการแสดงในชื่อ โอเอซิส ซีเวิลด์ เหมือนเดิม และโลมาโชว์ของ โอเอซีส ซีเวิลด์ นั้นยังถือเป็นหนึ่งในความภาคภูมิใจของคนไทย ที่บริหารงานโดยคนไทยทั้งหมด ตั้งแต่ผู้บริหาร ไปจนถึงครูฝึกโลมา โอเอซิส ซีเวิลด์ มีรายการโชว์กว่า 30 รายการ ไม่ว่าจะเป็นโลมากระโดดลอดห่วง โลมากระโดดสูงเหนือผิวน้ำ กระโดดสูงเหนือผิวน้ำแล้วบิดตัวกลางอากาศ และอีกหนึ่งการแสดงที่โอเอซีส ซีเวิลด์ภูมิใจเสนอคือสกีโลมาซี่งเป็นการแสดงที่รวมใจเป็นหนึ่งเดียวกันของเทรนเนอร์และโลมา 2 ชีวิต และพากันสกีโชว์ไปรอบ ๆ สระแสดงที่ท่านผู้ชมหลายท่านการันตีว่าการแสดงที่ โอเอซีส ซีเวิลด์ ไม่ด้อยไปกว่าต่างประเทศเลย ซึ่งการแสดงดีๆเหล่านี้ไม่ได้เกิดขึ้นได้จากการฝึกซ้อมเพียงอย่างเดียวเท่านั้นแต่ยังมีปัจจัยสำคัญอีกอย่างหนึ่งนั่นก็คือ ความรัก ความเอาใจใส่ ที่ทีมงาน โอเอซิส ซีเวิลด์ ทุกคนมีให้กับโลมาของเรา

บ.ไทยดอลฟินแนเรียม (โอเอซีส ซีเวิลด์ ) จำกัด
48/2 หมู่ 5 ต.ปากน้ำ ฯ อ.แหลมสิงห์ จ.จันทบุรี 22130
โทร. 039-499-222 , 039-363-238 Fax : 039-363-239 , 039-499-223
www.thaioasisseaworld.com

รอบโลมาโชว์
-----------

พบกับการแสดงของโลมา 2 สายพันธุ์ไทย เจ้าโลมาหัวบาตรที่น่ารัก และ เจ้าโลมาปากขวดหรือโลมาสีชมพูที่หาชมได้ยาก
รอบการแสดงโลมา (รอบละประมาณ 40 นาที)

- 09.00 น.

- 11.00 น.

- 13.00 น.

- 15.00 น.

- 17.00 น.

วันเสาร์ – อาทิตย์และวันหยุดนักขัตฤกษ์ เพิ่มรอบแรก 07.00 น.

อัตราค่าเข้าชม
--------------

- ผู้ใหญ่ 130 บาท

- เด็ก 80 บาท

- ผู้ใหญ่ต่างชาติ 300 บาท

- เด็กต่างชาติ 200 บาท

แหล่งข้อมูลอื่นๆ
----------------

* เว็บไซต์ทางการ
ประเทศสมัยใหม่อย่างประเทศบอสเนียและเฮอร์เซโกวีนากับประเทศเซอร์เบียมีต้นกำเนิดมาจากยูโกสลาเวีย ประชากรส่วนใหญ่ในทั้งสองประเทศพูดภาษาเซอร์เบีย-โครเอเชีย ของภาษามาตรฐาน รวมถึงเซอร์เบียเป็นหนึ่งในผู้ลงทุนรายใหญ่ที่สุดในบอสเนียและเฮอร์เซโกวีนา

ทั้งสองประเทศเป็นสมาชิกเต็มรูปแบบของสภายุโรป, องค์การว่าด้วยความมั่นคงและความร่วมมือในยุโรป (OSCE), ข้อตกลงการค้าเสรียุโรปกลาง (CEFTA) และเป็นรัฐผู้สมัครอย่างเป็นทางการสำหรับการเป็นสมาชิกของสหภาพยุโรป

ประวัติ
-------

ดูเพิ่ม: ความสัมพันธ์เรปูบลิกาเซิร์ปสกา–เซอร์เบีย
จุดเริ่มต้นของความร่วมมืออย่างเป็นทางการสามารถโยงไปถึงสงครามบอสเนีย ซึ่งเรปูบลิกาเซิร์ปสกาได้รับการสนับสนุนจากเซอร์เบีย ที่ข้อตกลงเดย์ตัน ประธานาธิบดีแห่งสาธารณรัฐเซอร์เบีย สลอบอดัน มีลอเชวิช เป็นตัวแทนผลประโยชน์ของชาวเซิร์บเชื้อสายบอสเนีย เนื่องจากการขาดหายไปของราดอวาน การาจิช ข้อตกลงดังกล่าวรับรองสิทธิ์สำหรับนิติบุคคลในบอสเนียและเฮอร์เซโกวีนาในการสร้างความสัมพันธ์คู่ขนานพิเศษกับประเทศเพื่อนบ้านที่สอดคล้องกับอำนาจอธิปไตยและบูรณภาพแห่งดินแดนของบอสเนียและเฮอร์เซโกวีนา ข้อตกลงว่าด้วยความสัมพันธ์คู่ขนานพิเศษลงนามเมื่อวันที่ 28 กุมภาพันธ์ ค.ศ. 1997 และมีผลบังคับใช้เมื่อวันที่ 15 ธันวาคม ค.ศ. 2010

เมื่อวันที่ 8 กรกฎาคม ค.ศ. 2015 ประเทศรัสเซียได้คัดค้านข้อมติคณะมนตรีความมั่นคงแห่งสหประชาชาติที่จะประณามการสังหารหมู่สเรเบรนีตซาว่าเป็นการฆ่าล้างเผ่าพันธุ์ โดยเรปูบลิกาเซิร์ปสกาและเซอร์เบีย การยับยั้งดังกล่าวได้รับการยกย่องจากประธานาธิบดีเซอร์เบีย ตอมิสลัฟ นีกอลิช โดยระบุว่ารัสเซีย "ป้องกันความพยายามที่จะทำให้ประเทศเซอร์เบียแปดเปื้อนว่าเป็นการฆ่าล้างเผ่าพันธุ์" และพิสูจน์ตัวเองว่าเป็นเพื่อนแท้และซื่อสัตย์

นายกรัฐมนตรีเซอร์เบีย อาเล็กซานดาร์ วูชิช ได้รับเชิญจากรัฐบาลบอสเนียให้เข้าร่วมงานอนุสรณ์สถานการฆ่าล้างเผ่าพันธุ์สเรเบรนีตซาประจำปี โดยเดินทางไปที่สเรเบรนีตซาเมื่อวันที่ 11 กรกฎาคม ค.ศ. 2015 เพื่อแสดงความเคารพ ทว่า เขาถูกโจมตีโดยม็อบในฝูงชนด้วยก้อนหิน, ขวด ตลอดจนสิ่งของอื่น ๆ และต้องหลบหนีออกจากสถานที่ดังกล่าว

ส่วนในเดือนกุมภาพันธ์ ค.ศ. 2021 ทางเซอร์เบียได้บริจาควัคซีนโควิด-19 จำนวน 5,000 โดสให้แก่บอสเนียและเฮอร์เซโกวีนา

อ้างอิง
-------

* iconสถานีย่อยการเมือง

1. ↑  Judah (2009). *The Serbs*. Yale University Press. pp. 222–224. ISBN 978-0-300-15826-7.
2. ↑  "Successful implementation of agreement on special, parallel relations :: EMG :: Business news from Serbia 2010". คลังข้อมูลเก่าเก็บจากแหล่งเดิมเมื่อ 2011-08-15. สืบค้นเมื่อ 2011-02-25.
3. ↑  "Russia blocks U.N. condemnation of Srebrenica as a genocide". *Reuters*. 8 July 2015. เก็บจากแหล่งเดิมเมื่อ 2015-10-09. สืบค้นเมื่อ 2017-06-30.
4. ↑  "Serbia's president condemns 'savage' attack on PM at Srebrenica". *The Guardian*. 11 July 2015.
5. ↑  Војводине, Јавна медијска установа ЈМУ Радио-телевизија. "ФБИХ прихватила Вучићеву понуду - 5.000 вакцина". *ЈМУ Радио-телевизија Војводине*. สืบค้นเมื่อ 2021-02-26.
**งูอนาคอนดาเขียว** หรือ **งูอนาคอนดาธรรมดา** (อังกฤษ: Green anaconda, Common anaconda) เป็นงูขนาดใหญ่มากที่สุดในโลกที่ยังคงสืบเผ่าพันธุ์มาจนถึงปัจจุบันชนิดหนึ่ง มีชื่อวิทยาศาสตร์ว่า *Eunectes murinus* อยู่ในวงศ์ย่อย Boinae ในวงศ์ใหญ่ Boidae สามารถแบ่งออกได้เป็น 2 ชนิดย่อย (ดูในตาราง)

งูอนาคาคอนดาเขียวนับเป็นงูอนาคอนดา ชนิดที่ใหญ่ที่สุดและรู้จักดีที่สุด เมื่อโตเต็มที่อาจยาวได้ถึง 30 ฟุต และหนักได้ถึง 550 ปอนด์ มีผิวลำตัวสีเขียว มีลายเป็นวงกลมสีดำ ใต้ท้องเป็นสีขาว ตาเป็นสีดำ ตัวเมียมีขนาดใหญ่กว่าตัวผู้มาก อาศัยอยู่ในพื้นที่ชุ่มน้ำต่าง ๆ ในทวีปอเมริกาใต้ เช่น ป่าดิบชื้นแอมะซอนในประเทศบราซิล, ประเทศโบลิเวีย และประเทศกายอานา ในหนองน้ำ หรือบึง โดยมักจะอาศัยอยู่ในน้ำหรือหมกตัวในโคลนมากกว่าจะเลื้อยมาอยู่บนบก เนื่องจากน้ำหนักตัวที่มากทำให้งุ่มง่ามเชื่องช้ามากเมื่ออยู่บนบก แต่จะว่องไวกว่าเมื่ออยู่ในน้ำ ว่ายน้ำได้เก่ง บางครั้งอาจใช้วิธีการลอยน้ำอยู่บริเวณผิวน้ำแล้วปล่อยให้กระแสน้ำไหลพัดไป แต่มักจะขึ้นมาอาบแดดเป็นบางครั้งด้วยการเกาะเกี่ยวกับกิ่งไม้ริมน้ำ 

ล่าเหยื่อด้วยการใช้แอ่งรับความร้อนอินฟราเรดที่อยู่บริเวณหน้าผาก ในเวลากลางคืน โดยกินอาหารได้หลากหลายมาก ทั้งสัตว์เล็กและสัตว์ใหญ่ เช่น แคพิบารา, เคแมน, ปลา, กบ หรือแม้กระทั่งวัว, ควาย หรือปศุสัตว์ต่าง ๆ ของชาวบ้าน โดยใช้วิธีการรัดเหยื่อด้วยลำตัวอย่างแน่น และกดลงไปในน้ำให้จมน้ำตายก่อนจะเขมือบกลืนเข้าไปทั้งตัว โดยเริ่มจากส่วนหัวก่อน ซึ่งอาจใช้เวลานานหลายชั่วโมง แต่กระนั้นก็จะทำให้ไม่ต้องกินอะไรอีกไปนานนับเดือน 

ในยามที่อาหารขาดแคลนเช่นในช่วงฤดูร้อน อาจอดอาหารได้นานถึง 7 เดือน หลังจากนั้นแล้วจะเร่งรีบกินเพื่อชดเชยพลังงานที่สูญเสียไปและผสมพันธุ์ โดยถึงวัยเจริญพันธุ์เมื่ออายุได้ 3-4 ปี ฤดูผสมพันธุ์จะตกอยู่ในช่วงเดือนเมษายน-พฤษภาคม ตัวเมียจะปล่อยกลิ่นเพื่อดึงดูดตัวผู้ให้มาผสมพันธุ์ โดยอาจผสมพันธุ์กับตัวผู้ได้มากถึง 2-12 ตัว ใช้เวลาตั้งท้องนาน 6 เดือน ตกลูกเป็นตัว ซึ่งอาจออกได้ครั้งละ 40 ตัวหรือมากกว่านั้น ลูกงูที่ออกมาใหม่จะมีความยาวราว 2 ฟุต และจะไม่ถูกดูแลโดยแม่ ซึ่งอาจจะตกเป็นเหยื่อของสัตว์ที่ใหญ่กว่าหรือแม้กระทั่งงูอนาคอนดาด้วยกันเองกินก่อนที่จะโตต่อไปในอนาคต 

งูอนาคอนดาเขียวเป็นงูที่มนุษย์ให้ความสนใจมาก ด้วยขนาดที่ใหญ่โตและพละกำลังที่มากมายมหาศาล ดังนั้น เมื่อมีการจับงูชนิดนี้ได้ในแต่ละครั้งมักปรากฏเป็นข่าวโด่งดัง และถูกนำไปสร้างเป็นภาพยนตร์เรื่องต่าง ๆ อาทิ *Anaconda* เมื่อปี ค.ศ. 1997 ของฮอลลีวูด เป็นต้น

อ้างอิง
-------

1. ↑  จาก ITIS.gov (อังกฤษ)
2. ↑  "Green Anaconda". คลังข้อมูลเก่าเก็บจากแหล่งเดิมเมื่อ 2009-08-04. สืบค้นเมื่อ 2011-10-20.
3. ↑  เก็บถาวร 2010-02-04 ที่ เวย์แบ็กแมชชีน Green Anaconda *Eunectes murinus* (อังกฤษ) จากเนชั่นแนล จีโอกราฟิก
4. ↑  วีรยุทธ์ เลาหะจินดา, วิทยาสัตว์เลื้อยคลานและสัตว์สะเทินน้ำสะเทินบก หน้า 406 (พ.ศ. 2552) ISBN 978-616-556-016-0
5. ↑  เก็บถาวร 2012-03-22 ที่ เวย์แบ็กแมชชีน นักชีววิทยาอังกฤษจับงูอนาคอนดาน้ำหนัก 100 กก. ด้วยมือเปล่าจากสำนักข่าวไทย

วิกิมีเดียคอมมอนส์มีสื่อที่เกี่ยวข้องกับ ***Eunectes murinus***

แหล่งข้อมูลอื่น
---------------

 ข้อมูลที่เกี่ยวข้องกับ Eunectes murinus ที่วิกิสปีชีส์
**ขยะชุมชน** หมายถึงขยะทุกชนิดที่ถูกทิ้งออกมา แต่ไม่รวมขยะจากอุตสาหกรรม, การแพทย์หรือการพยาบาลและขยะนิวเคลียร์ ขยะที่กำลังพูดถึงในประเทศไทยคาดว่ามีประมาณวันละ 50,000 ตัน หรือประมาณ 17 ล้านตันต่อปีในปี 2556 เป็นขยะในเขตกทม ประมาณ 22% ได้แก่

* ขยะชีวภาพ เช่นอาหาร พืช และผลิตภัณฑ์จากพืช ซากพืช ซากสัตว์ที่ยังไม่เน่าเปี่อย
* วัสดุที่สามารถนำมาใช้ใหม่ได้ เช่นแก้ว พลาสติค กระป๋อง โลหะ ผ้าหรือสิ่งทอ แบตเตอรี่ เป็นต้น
* เศษวัสดุก่อสร้างที่ถูกทำลาย เศษผง ปูน ทราย อิฐ
* เครื่องใช้ไฟฟ้า คอมพิวเตอร์ ทีวี จอภาพ อุปกรณ์อิเล็คโทรนิคส์
* สารอันตราย เช่นแบตเตอรี หลอดไฟ สี สารเคมี กระป๋องสเปรย์ ปุย วัตถุระเบิด สารติดไฟ
* สารพิษเช่น ยาฆ่าแมลง ยาฆ่าหญ้า ยาฆ่าเชื้อต่างๆ

การกำจัด
--------

แบ่งเป็น 4 ส่วนหลักๆคือ การนำกลับมาใช้ใหม่ การหมักทำปุ๋ย การฝังกลบ และการเผาเพื่อสร้างพลังงาน (Incineration) 

### การจัดการ

ได้แก่ การเก็บมาจากผู้ทิ้ง ขนส่ง คัดแยก เก็บรักษา และการจำหน่าย การดำเนินการอาจเป็นแบบผสมผสานในแต่ละขั้นตอน เช่นการคัดแยกอาจดำเนินการตั้งแต่แรกโดยการจัดภาชนะแยกประเภทขยะให้ชัดเจน สำหรับขยะที่สามารถนำกลับไปใช้ใหม่ได้อาจแยกไปเก็บรวบรวมต่างหาก หรือจำหน่ายไปโรงงานผลิตใหม่ได้เลย เช่นแก้ว โลหะ พลาสติค กระดาษ เป็นต้น

### การกำจัดขยะโดยวิธีการฝังกลบ

บ่อที่ใช้ฝังกลบต้องอยุ่ห่างชุมชนและห่างจากแหล่งน้ำทุกชนิด ต้องก่อสร้างตามหลักมาตรฐานสาธารณสุข ไม่เป็นแหล่งเพาะเชื้อ หรือแหล่งอาหารของสัตว์ ที่จะทำให้เกิดโรคติดต่อ ไม่มีกลิ่นรบกวนชุมชน และขั้นตอนการฝังกลบต้องถูกหลักมาตรฐานสากล

### การนำไปผลิตพลังงาน

ปัจจุบันได้มีการพัฒนาเทคโนโลยีในการเปลี่ยนขยะชุมชนให้เป็นพลังงานให้สะอาดและมีประสิทธิภาพมากกว่าเดิม เช่นการดักจับแก๊สในหลุมฝังกลบ การเผาไหม้สมบูรณ์ การเปลี่ยนเป็นเชื้อเพลิงเหลว (pyrolysis) การแปรสภาพเป็นแก๊ส (gasification) และ การแปรสภาพด้วยวิธีการ plasma arc

อ้างอิง
-------

1. ↑  , มาตรฐานการฝังกลบขยะชุมชน

วิกิมีเดียคอมมอนส์มีสื่อที่เกี่ยวข้องกับ **ขยะชุมชน**
**พระอัครชายาตุน** หรือ **ตุนเฟย** (จีน: 惇妃, พินอิน: *Dūnfēi*, 27 มีนาคม 1746 – 6 มีนาคม 1806) พระอัครชายาในพระจักรพรรดิเฉียนหลงประสูติเมื่อวันที่ 27 มีนาคม ค.ศ.1746 เป็นธิดาของ หวังซื่อเก๋อ ผู้บัญชาการกองธงขาวหนึ่งในแปดกองธงของราชวงศ์ชิงเข้าวังถวายตัวเมื่อ ค.ศ.1764 และได้รับพระยศเป็นพระสนมหย่งขั้นฉางไจ้และได้รับเลื่อนพระยศอีกครั้งเป็นพระสนมหย่งขั้นกุ้ยเหรินและใน ค.ศ.1770 ก็ได้รับเลื่อนพระยศเป็นพระชายาตุน (ตุนผิน) และใน ค.ศ.1774 ก็ได้รับพระยศเป็นพระอัครชายาตุน (ตุนเฟย) และมีประสูติกาลองค์หญิงกู้หลุนเหอเสี้ยวซึ่งเป็นพระธิดาองค์สุดท้ายในพระจักรพรรดิเฉียนหลงและพระจักรพรรดิก็โปรดปรานพระธิดาองค์นี้เป็นอย่างมาก

ใน ค.ศ.1778 พระนางทำร้ายร่างกายนางกำนัลส่วนพระองค์ในตำหนักจนเสียชีวิตซึ่งการทำร้ายผู้อื่นจนตายถือเป็นความผิดร้ายแรงและโทษของพระนางก็ร้ายแรงมากแต่เพราะพระนางเป็นพระมารดาขององค์หญิงกู้หลุนเหอเสี้ยวพระจักรพรรดิจึงลดพระยศของพระนางจากตำแหน่งเฟยลงมาเป็นตำแหน่งผินและต้องรับผิดชอบต่อครอบครัวของนางกำนัลที่เสียชีวิตสองปีถัดมาคือ ค.ศ.1780 พระนางก็ได้รับพระยศเป็นเฟยดังเดิมพระนางสิ้นพระชนม์วันที่ 6 มีนาคม ค.ศ.1806 รวมพระชนม์ได้ 59 ชันษา

อ้างอิง
-------


| ก่อนหน้า |  | ตุนเฟย์ |  | ถัดไป |
| --- | --- | --- | --- | --- |
| **จักรพรรดินีเสี้ยวจิงเสี้ยน** |  |  **จักรพรรดินีแห่งจักรวรรดิชิง (ราชวงศ์ชิง)**  |  | **จักรพรรดินีจี้** |

| * ด
* ค
* ก
ภรรยาในจักรพรรดิเฉียนหลง |
| --- |
| จักรพรรดินี | 
* จักรพรรดินีเซี่ยวเสียนฉุน
* จักรพรรดินีจี้
* จักรพรรดินีเซี่ยวอี๋ฉุน

 |
| หวงกุ้ยเฟย | 
* ฮุ่ยเสียนหวงกุ้ยเฟย
* เจ๋อหมิ่นหวงกุ้ยเฟย
* ฉุนฮุ่ยหวงกุ้ยเฟย
* ซูเจียหวงกุ้ยเฟย
* ชิ่งกงหวงกุ้ยเฟย

 |
| กุ้ยเฟย | 
* อวี๋กุ้ยเฟย
* หวั่นกุ้ยเฟย
* อิ่งกุ้ยเฟย
* ซินกุ้ยเฟย
* สวินกุ้ยเฟย

 |
| เฟย | 
* ซูเฟย
* อวี้เฟย
* หรงเฟย
* จิ้นเฟย
* ตุนเฟย
* ฟางเฟย

 |
| ผิน | 
* อี๋ผิน
* อี๋ผิน
* สวินผิน
* กงผิน
* เซิ่นผิน
* เฉิงผิน

 |
| กุ้ยเหริน | 
* ซุ่นกุ้ยเหริน
* เอ้อกุ้ยเหริน
* โซ่วกุ้ยเหริน
* รุ่ยกุ้ยเหริน
* ลู่กุ้ยเหริน
* ไป๋กุ้ยเหริน
* อู่กุ้ยเหริน
* จินกุ้ยเหริน
* เซิ่นกุ้ยเหริน
* ซินกุ้ยเหริน
* ฝูกุ้ยเหริน
* ซิ่วกุ้ยเหริน
* น่ากุ้ยเหริน

 |
| ฉางไจ้ | 
* ขุยฉางไจ้
* หนิงฉางไจ้
* ผิงฉางไจ้
* จางฉางไจ้

 |
| ตาอิ้ง | 
* เสียงตาอิ้ง
* หลานตาอิ้ง

 |
**พันธ์ทิพย์ แก้วสุริยะ** อดีตนักมวยชาวไทย มีสถิติการชกทั้งหมด 12 ครั้ง ชนะ 5 (น็อค 2) เสมอ 1 แพ้ 6

ประวัติ
-------

พันธ์ทิพย์ แก้วสุริยะ เป็นนักมวยสากลอาชีพชาวไทย เป็นคู่ท้าชิงแชมป์โลกในรุ่นฟลายเวทของ ชาติชาย เชี่ยวน้อย แชมป์โลกคนที่ 2 ของไทย ซึ่งถือว่าเป็นศึกสายเลือดครั้งแรกในประวัติศาสตร์วงการมวยสากลของไทย

พันธ์ทิพย์เป็นนักมวยถนัดซ้าย และยังเป็นนักศึกษาอยู่ขณะชกมวยอาชีพไปด้วย จึงได้ฉายาว่า "เสือหมัดซ้าย" หรือ "ขวัญใจนักเรียน" มีผู้จัดการคือ จวน สุริยกุล เคยเป็นแชมป์ฟลายเวทของเวทีลุมพินี และกลายเป็นนักมวยที่มีชื่อเสียงขึ้นมา จึงถูกจับประกบให้ชกกับชาติชาย โดย "พญาอินทรี" เทียมบุญ อินทรบุตร โปรโมเตอร์ชื่อดังในเวลานั้น โดยที่พระบาทสมเด็จพระเจ้าอยู่หัว ได้เสด็จมาทอดพระเนตรการชกครั้งนี้ด้วยพระองค์เอง ซึ่งผลปรากฏว่าพันธ์ทิพย์เป็นฝ่ายแพ้น็อกชาติชายไปเพียงยกที่ 3 เท่านั้นเอง และหลังการชกชาติชายถึงกับร้องไห้ออกมาด้วยความเสียใจ เนื่องจากทั้งคู่ถือเป็นเพื่อนสนิทกัน

เมื่อแพ้แก่ ชาติชาย เชี่ยวน้อย พันธ์ทิพย์ก็ยังชกมวยต่อไปอีก 3 ครั้ง แต่แพ้ทั้งหมด จึงแขนนวมและเดินทางไปต่อศึกษาด้านคอมพิวเตอร์ที่สหรัฐอเมริกา จบกลับมาทำงานให้แก่องค์การโทรศัพท์แห่งประเทศไทย จนกระทั่งเกษียณ ปัจจุบัน พันธ์ทิพย์ได้เปิดกิจการส่วนตัวเป็นร้านขายเสื้อผ้ากีฬา

เกียรติประวัติ
--------------

* แชมป์ฟลายเวทเวทีลุมพินี
* เคยชิงแชมป์ต่อไปนี้แต่ไม่สำเร็จ
	+ ชิงแชมป์ภาคฯรุ่นฟลายเวทเมื่อ 29 พ.ย. 2507 แพ้คะแนน สึโยชิ นากามูระ (ญี่ปุ่น) ที่ ญี่ปุ่น
	+ ชิงแชมป์โลกรุ่นฟลายเวท WBC เมื่อ 26 ก.ค. 2510 แพ้น็อค ชาติชาย เชี่ยวน้อย ยก 3 ที่ อินดอร์สเตเดียม หัวหมาก

อ้างอิง
-------

1. ↑  หน้า 70, *พันธ์ทิพย์ แก้วสุริยะ คู่เปิดตำนานศึกลายเลือด*. "มวยสยาม EXTRA วีรบุรุษยอดนักชก มาเซียโน่น้อยแห่งเอเชีย ชาติชาย เชี่ยวน้อย": มีนาคม 2556 โดย สยามสปอร์ต

แหล่งข้อมูลอื่น
---------------

* สถิติการชก boxrec.com (อังกฤษ)
**สถาบันผู้สูงอายุแมคเคน** (อังกฤษ: McKean Senior Center) เป็นศูนย์ดูแลผู้สูงอายุที่ต้องการการดูแลใกล้ชิด ให้บริการรักษาพยาบาลและดูแลสุขภาพผู้สูงอายุและผู้ป่วยทั่วไป ที่จำเป็นต้องได้รับการดูแลทางการพยาบาลอย่างใกล้ชิด ผู้ป่วยโรคเรื้อรังต่าง ๆ ผู้ป่วยที่ต้องพักฟื้นหลังการผ่าตัดหรือผู้ป่วยที่ต้องฟื้นฟูสภาพ เป็นหน่วยงานในสังกัดมูลนิธิแห่งสภาคริสตจักรในประเทศไทย ตั้งอยู่เลขที่ 68–69 หมู่ 8 ตำบลป่าแดด อำเภอเมืองเชียงใหม่ จังหวัดเชียงใหม่ บนพื้นที่กว่า 300 ไร่ ที่เรียกว่า *บ้านเกาะกลาง*

ประวัติ
-------

เมื่อ พ.ศ. 2451 นายแพทย์เจมส์ แมคเคน ได้ทูลขอพื้นที่บ้านเกาะกลางซึ่งเดิมเป็นพื้นที่เลี้ยงช้าง จากเจ้าอินทวโรรสสุริยวงษ์ เจ้าเมืองเชียงใหม่ สร้างนิคมผู้ป่วยโรคเรื้อน จนถึง พ.ศ. 2473 พื้นที่เกาะกลางได้รับการพัฒนาเรื่อยมา จนกลายมาเป็นสถานสงเคราะห์ผู้ป่วยโรคเรื้อนแมคเคน สถานพยาบาลโรคเรื้อนแห่งแรกในประเทศไทย และมีผู้ป่วยโรคเรื้อนอาศัยอยู่ที่นี่กว่าพันคน ศูนย์แห่งนี้ได้พัฒนาจนกลายเป็นชุมชนขนาดใหญ่ ประกอบด้วย ครัวเรือน 5 หมู่บ้าน โรงเรียน 2 โรง บ้านพักรับรอง คลินิก โรงพยาบาล ศูนย์ฝึกอาชีพ และคริสตจักร

สถานสงเคราะห์ผู้ป่วยโรคเรื้อนแมคเคน เปิดดำเนินการมาจนถึง พ.ศ. 2525 ก็ถึงการเปลี่ยนแปลงเป็นสถาบันแมคเคนเพื่อการฟื้นฟูสภาพในเวลาต่อมา

ต่อมาได้ทำการจดทะเบียนกับกระทรวงสาธารณสุข เปลี่ยน *โรงพยาบาลแมคเคน* เดิม เป็น *โรงพยาบาลผู้สูงอายุแมคเคน* รองรับผู้สูงอายุ กลุ่มป่วยเรื้อรัง กลุ่มติดเตียง และกลุ่มผู้ป่วยระยะประคับประคอง ปัจจุบันและได้เปลี่ยนชื่อเป็น *สถาบันผู้สูงอายุแมคเคน* (McKean Senior Center) เมื่อวันที่ 1 ตุลาคม พ.ศ. 2560

อ้างอิง
-------

1. ↑  "โรงพยาบาลแมคเคน".
2. ↑  มิ่งขวัญ รัตนคช. "McKean Park สวนเก่าแก่อายุร้อยกว่าปี ที่เคยเป็นบ้านของผู้ป่วยโรคเรื้อนนับพันคนในอดีต". เดอะคลาวด์.
3. ↑  "สวย ลึกลับน่าค้นหา สถาบันผู้สูงอายุแมคเคน ต.ป่าแดด เชียงใหม่".
พิพิธภัณฑ์ในเกียวโต

นิทรรศการ
**พิพิธภัณฑ์มังงะนานาชาติเกียวโต** (ญี่ปุ่น: 京都国際マンガミュージアム; โรมาจิ: *Kyōto Kokusai Manga Myūjiamu*) ตั้งอยู่ในเขตนากาเงียว นครเกียวโต ประเทศญี่ปุ่น สิ่งสะสมของพิพิธภัณฑ์มีประมาณ 300,000 ชิ้นในปี พ.ศ. 2559 โดยมีมังงะ 50,000 เล่มที่ผู้เยี่ยมชมสามารถเข้าถึงและอ่านได้ และสิ่งสะสมที่เก็บแบบปิดประมาณ 250,000 รายการซึ่งสามารถเข้าถึงผ่านห้องวิจัยโดยเฉพาะที่พิพิธภัณฑ์อำนวยความสะดวกด้านการอ้างอิงเพื่อใช้ในงานวิจัย วัตถุที่สะสมได้แก่ ภาพพิมพ์แกะไม้ยุคเอโดะ, นิตยสารยุคก่อนสงคราม, หนังสือเช่ายุคหลังสงคราม และซีรีส์ยุคปัจจุบันที่ได้รับความนิยมจากทั่วโลก

พิพิธภัณฑ์เป็นหุ้นส่วนมหาชน-เอกชนของมหาวิทยาลัยเกียวโตเซกะและนครเกียวโต ทางนครเกียวโตจัดหาอาคารและที่ดิน ส่วนมหาวิทยาลัยดำเนินการด้านสิ่งอำนวยความสะดวกภายใต้การกำกับดูแลของคณะกรรมการร่วม พิพิธภัณฑ์ทำหน้าที่เป็นห้องสมุดมังงะและแหล่งข้อมูลทางประวัติศาสตร์สำหรับสาธารณะ ตลอดจนให้บริหารงานวิจัยที่เกี่ยวข้องกับมังงะของศูนย์วิจัยมังงะนานาชาติของมหาวิทยาลัยเกียวโตเซกะ

อ้างอิง
-------

1. 1 2 3  "Summary | 京都国際マンガミュージアム". *www.kyotomm.jp*. สืบค้นเมื่อ 2021-03-26.
2. ↑  "Function of Museum | 京都国際マンガミュージアム". *www.kyotomm.jp*. สืบค้นเมื่อ 2021-03-26.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **พิพิธภัณฑ์มังงะนานาชาติเกียวโต**

* Kyoto International Manga Museum English site
* Video of Past events Japanese site
* Visiting the Kyoto International Manga Museum at Panels website
* The Japan Society for Studies in Cartoons and Comics The office is located in the museum.
* MM Blog
* Kyoto Seika Faculty of Manga
USS *Shenandoah* (ZR-1) ที่เป็นเรือเหาะโครงแข็งระหว่างการก่อสร้างในปี 1923 แสดงให้เห็นโครงสร้างโลหะภายใน
**เรือเหาะโครงแข็ง** เป็น เรือเหาะ ประเภทหนึ่งที่มีโครงโลหะอยู่ภายใน ตัวเรือ เพื่อรักษารูปของเรือเหาะแทนการใช้เพียง แก๊ส ภายในตัวเรือเหมือนกับ เรือเหาะแรงดัน หรือ เรือเหาะโครอ่อน  ที่เป็นลูกผสมระหว่างเรือเหาะโครงแข็งและเรือเหาะแรงดัน เรือเหาะโครงแข็งมักถูกเรียกว่า เซ็พเพอลิน ซึ่งเป็นชื่อที่ถูกใช้โดยเรือเหาะที่ต่อขึ้นโดย ลูฟชิฟเบา เซ็พเพอลิน เท่านั้น

ในปี 1900 เคานต์ เฟอร์ดินันด์ ฟอน เซ็พเพอลิน ประสบความสำเร็จกับการ ขึ้นบินครั้งแรก ของเรือเหาะลำแรกของเขา ในช่วงก่อน สงครามโลกครั้งที่หนึ่ง เยอรมนีเป็นผู้นำในด้านนี้ โดยส่วนมากเป็นผลมาจากงานของ เซ็พเพอลิน และบริษัท ลูฟชิฟเบา เซ็พเพอลิน ของเขา ในช่วงสงครามเรือเหาะโครงแข็งถูกใช้ใน การทิ้งระเบิดเกาะอังกฤษ โดยเยอรมันนี เรือเหาะโครงแข็งหลายลำถูกสร้างขึ้นมาและใช้ในงานพาณิชย์เป็นหลักในช่วงปี 1900 จนถึงปลาย 1930 จนกระทั่งเกิดเหตุการ วินาศภัยฮินเดินบวร์ค ในวันที่ 6 พฤษภาคม 1937 ยุกรุ่งเรืองของเรือเหาะโครงแข็งก็ได้จบลงอย่างกะทันหัน เหตุการครั้งนั้นไม่เพียงแค่เกิดกับเรือเหาะที่ใหญ่ที่สุดในโลกเท่านั้น มันยังสร้างชื่อเสียให้กับเรือเหาะโครงแข็งลำอื่นๆ อีกด้วย ทำให้สาธารณะชนเริ่มกังวลในเรื่องความปลอดภัยของเรือเหาะ หลายประเทศเลือกที่จะระงับการใช้และทำลายเรือเหาะโครงแข็งที่มีอยู่

อ้างอิง
-------

1. ↑  Konstantinov, Lev (2003). "The Basics of Gas and Heat Airship Theory". *Montgolfier*. Kyiv, Ukraine: AEROPLAST Inc. **1**: 4–6, 8.
บทความนี้เกี่ยวกับอาหาร สำหรับความหมายอื่น ดูที่ คุกกี้ (แก้ความกำกวม)

ไฟล์:Weihnachtsplaetzchen schwarz weiss kariert.JPG|thumb|200px|คุกกี้อีกประเภท

**คุกกี้** คือ ขนมอบชิ้นเล็ก ๆ รูปร่างแบน ซึ่งทำจากแป้งสาลี คำว่าคุกกี้มีที่มาจากคำในภาษาดัตช์ koekje ซึ่งหมายถึง "เค้กชิ้นเล็ก ๆ" แรกเริ่มเดิมทีนั้น คุกกี้ทำโดยการแบ่งแป้งขนมเค้กที่ผสมแล้วออกมาส่วนหนึ่ง จากนั้นแบ่งออกเป็นชิ้นเล็ก ๆ แล้วนำเข้าเตาอบ เพื่อทดสอบอุณหภูมิที่จะใช้อบขนมเค้ก คำว่า "คุกกี้" (cookie) ใช้กันในสหรัฐอเมริกาและแคนาดา ในขณะที่ในสหราชอาณาจักรจะเรียกขนมแบบเดียวกันนี้ว่า "บิสกิต" (biscuit)

การใช้คำ
--------

ในประเทศที่ประชากรพูดภาษาอังกฤษส่วนใหญ่นอกสหรัฐอเมริกา รวมถึงสหราชอาณาจักร จะเรียกขนมชนิดนี้ว่า **บิสกิต** (biscuit) และคำว่า **คุกกี้** (cookie) นั้นจะใช้เรียกบิสกิตชนิดหนึ่งเท่านั้น อย่างไรก็ตาม ในหลายพื้นที่มีการใช้ทั้งสองคำ เช่น คุกกี้แมรีแลนด์(Maryland Cookies) จากอเมริกา ขณะที่บางที่จะใช้สองคำนี้ในความหมายต่างกัน

ในภาษาอังกฤษในอเมริกาเหนือ บิสกิตคือขนมปังชนิดไม่หมัก (quick bread) ชนิดหนึ่งคล้ายสกอน ในสกอตแลนด์ คำว่า คุกกี้ ในบางครั้งใช้เรียกขนมปังชนิดนุ่มแบบไม่มีไส้ (plain bun)

อ้างอิง
-------

1. ↑  cookie (food) - Encyclopedia Britannica
**ยูโรแดนซ์** (อังกฤษ: Eurodance) เป็นแนวเพลงในลักษณะคลับ/แดนซ์ ของชาวยุโรปในช่วงทศวรรษ 1980 และ 1990 ยูโรแดนซ์ได้รับอิทธิพลจากเพลงแนวดิสโก้ ไฮ-เอ็นอาร์จี ดนตรีเฮาส์ และ ฮิบฮอบ อีกทั้งยังประกอบการบันทึกเสียงด้วยเครื่องสังเคราะห์เสียงและดรัมแมชชีน ในส่วนภาคการผลิตโปรดิวเซอร์จะรับผิดชอบด้านการผลิตมากกว่าตัวนักร้อง และเช่นเดียวกับแนวเพลงใกล้เคียงอย่างยูโรป็อป คือมักมีความเรียบง่าย เบาบางและติดหู กับเนื้อเพลงที่เบา ๆ ร้องซ้ำ ๆ ที่ผู้ฟังไม่จำเป็นต้องมาตีความมากนักสำหรับผู้พูดภาษาอื่น

ยูโรแดนซ์กลายเป็นกระแสนิยมหลักในสหราชอาณาจักรและยุโรปตั้งแต่ปลายทศวรรษที่ 90 แต่ความโด่งดังในที่อื่นมีในจำกัด จนกระทั่งทศวรรษที่ 90 ยูโรแดนซ์ได้เป็นที่รู้จักในกลุ่มเล็กๆ ทั่วทุกมุมโลก ส่วนมากจะถูกปฏิเสธจากดนตรีกระแสหลัก ในช่วงปลายยุคทศวรรษที่ 90 ดนตรียูโรแดนซ์ได้แตกแยกแขนง ไปหลากหลายทิศทาง เช่นเพลงแนว บับเบิลกัมแดนซ์, ยุโรแทรนซ์ และ อิตาโอแดนซ์ เป็นต้น

และยูโรแดนซ์ยุคใหม่ได้พัฒนาไปอีกขึ้น โดยเพลงแนว แทรนซ์และยูโรแทรนซ์ได้รับความนิยมเหมือนตอนที่ได้ยูโรแดนซ์รับความนิยมในช่วงแรก

ดูเพิ่ม
-------

* รายชื่อศิลปินแนวยูโรแดนซ์

อ้างอิง
-------

1. ↑  Euro-Dance เก็บถาวร 2010-11-09 ที่ เวย์แบ็กแมชชีน allmusic.com

แหล่งข้อมูลอื่น
---------------

* เก็บถาวร 2019-05-27 ที่ เวย์แบ็กแมชชีน
**หลวงปู่ทิม อตฺตสนฺโต** (10 มีนาคม พ.ศ. 2456 - 22 มีนาคม พ.ศ. 2552) ท่านเป็นอดีตเจ้าอาวาสวัดพระขาว อำเภอบางบาล จังหวัดพระนครศรีอยุธยา

ประวัติ
-------

**หลวงปู่ทิม อตฺตสนฺโต** ท่านเกิดเมื่อวันที่ 10 มีนาคม พ.ศ. 2456 ตรงกับรัชสมัยของพระบาทสมเด็จพระมงกุฎเกล้าเจ้าอยู่หัว ปีฉลู ที่บ้าน เลขที่ - หมู่ที่ ๓ ตำบลพระขาว อำเภอบางบาล จังหวัดพระนครศรีอยุธยา เป็นบุตรคนที่ 5 ของ คุณพ่อพร้อม และ คุณแม่กิ่ม ชุ่มโชคดี ครั้งแรกเมื่อยังเป็นเด็ก ได้ศึกษาเล่าเรียนกับวัดพิกุล อ.บางบาล พ่อ-แม่ สมัยก่อนมักจะพาลูกหลานไปฝากให้พระตามวัดที่อยู่ใก้ลบ้านสอนอบรมบ่มนิสัยก่อน เพราะยังไม่มี ร.ร.อนุบาลเหมือนสมัยนี้ และต่อมาท่าน เข้าอายุเกณฑ์ทหาร หลวงปู่ท่านถูกเกณฑ์ไปเป็นทหารทันทีโดยไม่ต้อง คัดเลือกเลย เพราะหลวงปู่ท่านเป็นคนใหญ่โต ต่อมาท่านได้เข้าอุปสมบทครั้งที่ 1ในปี พ.ศ. 2478 เข้าสู่รัชสมัยของพระบาทสมเด็จพระปรเมนทรมหาอานันทมหิดล พระอัฐมรามาธิบดินทร ณ วัดพิกุล อำเภอบางบาล จังหวัดพระนครศรีอยุธยา บวชได้อยู่ 1 พรรษาก็ลาสิกขาบทในขณะที่บวช เพื่อมาช่วยบิดามารดาทำงานบ้าน และก็เข้ารับใช้ชาติครั้งที่ 3 ในสงครามโลกครั้งที่ 2 (พ.ศ. 2482 - 2488)

เข้าสู่ร่มกาวสาวพักตร์
----------------------

ก่อนที่ท่านจะเข้ารับการอุปสมบทเป็นครั้งที่ 2 ก็เกิดเหตุการณ์ประหลาดครั้งที่ 2เกิดขึ้นจนทำให้เบื่อหน่ายชีวิตมาก ท่านได้อุปสมบทครั้งที่ 2 เมื่อปี พ.ศ. 2491 ในรัชสมัยของพระบาทสมเด็จพระมหาภูมิพลอดุลยเดชมหาราช บรมนาถบพิตร รัชกาลที่ 9 โดยมีหลวงพ่อสังข์ วัดน้ำเต้า เป็นพระอุปัชฌาย์ ในระหว่างที่บวช ท่านก็ได้พบความไม่เที่ยงแท้ในชีวิตคือ

1. อนิจจัง (ความไม่แน่นอนในสังขาร)
2. ทุกข์ขัง (ความวุ่นวาย)
3. อนัตตา (ความตาย ไม่มีตัวตน)

ในปี พ.ศ. 2527 ศิษยานุศิษย์ได้ขอให้หลวงปู่สร้างรูปเหมือน หน้าตัก 5 นิ้ว เนื้อทองเหลืองขัดมัน หลวงปู่มักจะสอนให้ทุก ๆ คนนับถือพระรัตนตรัย
ในปัจจุบัน หลวงปู่มีชื่อเสียงโด่งดัง **ขจรขจาย** ไปในทุกภาคของประเทศไทย ขณะชาวต่างชาติยังรู้จักชื่อเสียงของท่านอย่างดีเลย

มรณภาพ (ละสังขาร)
-----------------

หลังจากมีการฉลองอายุครบ 8 รอบ 96 ปีของท่านในวันที่ 10 มีนาคม ในวันที่ 22 มีนาคม พ.ศ. 2552 ท่านได้มรณภาพด้วยอาการสงบ ณ โรงพยาบาล จังหวัดนนทบุรี รวมสิริอายุได้ 96 ปี 61 พรรษา

อ้างอิง
-------

1. ชีวประวัติหลวงปู่ทิม วัดพระขาว เก็บถาวร 2011-11-05 ที่ เวย์แบ็กแมชชีน
2. ประวัติวัดพระขาว เก็บถาวร 2012-02-19 ที่ เวย์แบ็กแมชชีน


| ก่อนหน้า |  | พระครูสังวรสมณกิจ (ทิม อตฺตสนฺโต) |  | ถัดไป |
| --- | --- | --- | --- | --- |
| '''***ไม่ทราบ'''*** |  | **เจ้าอาวาสวัดพระขาว** (***ไม่ทราบปี*** - 22 มีนาคม พ.ศ. 2552) |  | **หลวงพ่อสมุห์สุนทร สุนฺทโร** |
**แพทย์หญิง มาลินี สุขเวชชวรกิจ** รองผู้ว่าราชการกรุงเทพมหานคร อดีตสมาชิกสภาผู้แทนราษฎร แบบสัดส่วน สังกัดพรรคประชาธิปัตย์ และอดีตสมาชิกวุฒิสภา จังหวัดนครสวรรค์

ประวัติ
-------

มาลินี เกิดเมื่อวันที่ 15 กันยายน พ.ศ. 2480 สำเร็จการศึกษาแพทยศาสตรบัณฑิต จากคณะแพทย์ศาสตร์ศิริราชพยาบาล มหาวิทยาลัยแพทยศาสตร์ ประกาศนียบัตรอายุรกรรมทั่วไป (Residency Training in Internal Medicine ) Beekman Downtown Hospital,NYC, USA และประกาศนียบัตรอบรมสาขาโรคหัวใจ โดยได้รับทุนจากองค์การอนามัยโลก WHO จาก Green Lane Hospital ประเทศนิวซีแลนด์

นอกจากนั้นยังผ่านการศึกษาอบรมหลักสูตรการเมืองการปกครองระบอบประชาธิปไตย สำหรับนักบริหารระดับสูง รุ่นที่ 4 สถาบันพระปกเกล้า หลักสูตรประกาศนียบัตรกฎหมายมหาชน รุ่น 13 มหาวิทยาลัยธรรมศาสตร์ และปริญญาโท รัฐศาสตร์ (การเมืองการปกครอง) จากมหาวิทยาลัยสุโขทัยธรรมาธิราช

ด้านชีวิตครอบครัวสมรสกับนายแพทย์ สุนทร สุขเวชชวรกิจ

การทำงาน
--------

แพทย์หญิง มาลินี รับราชการเป็นแพทย์อายุรศาสตร์ สังกัดกระทรวงสาธารณสุข ประจำโรงพยาบาลพระปกเกล้า จังหวัดจันทบุรี และโรงพยาบาลสวรรค์ประชารักษ์ จังหวัดนครสวรรค์ เคยดำรงตำแหน่งผู้อำนวยการโรงพยาบาลปากน้ำโพ โรงพยาบาลสวรรค์ประชารักษ์ และเป็นผู้ทรงคุณวุฒิระดับ 10 ด้านเวชกรรม กระทรวงสาธารณสุข เป็นผู้ร่วมก่อตั้งสถาบันรับรองคุณภาพสถานพยาบาล (องค์การมหาชน)

ต่อมาได้เริ่มต้นทำงานการเมือง โดยการสมัครรับเลือกตั้งเป็นสมาชิกวุฒิสภา จังหวัดนครสวรรค์ ในการเลือกตั้งสมาชิกวุฒิสภาไทยเป็นการทั่วไป พ.ศ. 2543 ได้รับเลือกตั้งเป็นสมัยแรก และได้ดำรงตำแหน่งประธานกรรมาธิการประธานคณะกรรมาธิการการสาธารณสุข วุฒิสภา ต่อมาได้เข้าร่วมงานกับพรรคประชาธิปัตย์ และได้รับเลือกตั้งเป็นสมาชิกสภาผู้แทนราษฎร แบบสัดส่วนกลุ่ม 2 ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550

### สมาชิกวุฒิสภา

1. การเลือกตั้งสมาชิกวุฒิสภาไทยเป็นการทั่วไป พ.ศ. 2543 จังหวัดนครสวรรค์

เครื่องราชอิสริยาภรณ์
---------------------

* พ.ศ. 2543 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
* พ.ศ. 2540 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2533 –  เหรียญจักรพรรดิมาลา (ร.จ.พ.)

อ้างอิง
-------

1. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2022-10-08 ที่ เวย์แบ็กแมชชีน, เล่ม ๑๑๗ ตอนที่ ๒๕ ข หน้า ๙, ๑ ธันวาคม ๒๕๔๓
2. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2022-09-29 ที่ เวย์แบ็กแมชชีน, เล่ม ๑๑๔ ตอนที่ ๒๗ ข หน้า ๒๒, ๓ ธันวาคม ๒๕๔๐
3. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญจักรมาลาและเหรียญจักรพรรดิมาลา เก็บถาวร 2022-11-05 ที่ เวย์แบ็กแมชชีน, เล่ม ๑๐๘ ตอนที่ ๑๐๐ ง ฉบับพิเศษ หน้า ๔๘๕, ๒๒ มิถุนายน ๒๕๓๔

แหล่งข้อมูลอื่น
---------------

* เว็บไซต์ส่วนตัวของพ.ญ.มาลินี สุขเวชชวรกิจ เก็บถาวร 2009-02-13 ที่ เวย์แบ็กแมชชีน
**พระศรีศากยะทศพลญาณ ประธานพุทธมณฑลสุทรรศน์** เป็นพระพุทธรูปยืนปางลีลาขนาดใหญ่ ประดิษฐานเป็นองค์พระประธาน ณ พุทธมณฑล อำเภอพุทธมณฑล จังหวัดนครปฐม

การก่อสร้าง
-----------

พระบาทสมเด็จพระปรมินทรมหาภูมิพลอดุลยเดชได้เสด็จพระราชดำเนินไปทรงประกอบพิธีก่อฤกษ์พุทธมณฑล ณ บริเวณใต้ฐานองค์พระประธานเมื่อวันที่ 29 กรกฎาคม พ.ศ. 2498 และได้เริ่มดำเนินการก่อสร้างในปี พ.ศ. 2500

แล้วเสร็จในปี พ.ศ. 2525 โดยพระบาทสมเด็จพระปรมินทรมหาภูมิพลอดุลยเดชได้มีพระมหากรุณาธิคุณโปรดเกล้าฯ ให้สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปประกอบพิธีสมโภช เมื่อวันที่ 21 ธันวาคม

พุทธลักษณะ
----------

**"พระศรีศากยะทศพลญาณ ประธานพุทธมณฑลสุทรรศน์"** เป็นพระพุทธรูปยืนปางลีลาขนาดใหญ่ พุทธลักษณะทรงยกพระบาทขวาจะก้าว ห้อยพระหัตถ์ขวาท่าไกว พระหัตถ์ซ้ายยกเสมอพระอุระป้องไปเบื้องหน้าเป็นกิริยาเดิน หล่อด้วยทองสำริดหนัก 17,543 กิโลกรัม โดยแบ่งหล่อเป็นชิ้นต่างๆ ขององค์พระ รวม 137 ชิ้น แล้วจึงนำไปประกอบกับโครงเหล็กบนฐานพระพุทธรูป เพื่อเชื่อมรอยต่อ และปรับแต่งให้เป็นเนื้อเดียวกัน เป็นพระพุทธรูปสูง 15.875 เมตร ถือเป็นพระพุทธรูปลีลา หล่อด้วยทองสำริดที่มีลักษณะงดงาม และมีขนาดใหญ่ที่สุดในสมัยรัตนโกสินทร์ 

โดยประยุกต์พุทธลักษณะ มาจากพระพุทธรูปปางลีลาสมัยสุโขทัย โดยศาสตราจารย์ศิลป์ พีระศรี ชาวอิตาลี เป็นผู้ออกแบบ ซึ่งในตอนแรกที่ออกแบบไว้นั้น พระพุทธรูปมีความสูงเพียง 2.14 เมตร แต่เพื่อให้สอดคล้องกับโอกาสที่พระพุทธศาสนาอายุครบ 2,500 ปี จึงได้มีการขยายขนาดเพื่อให้ได้เป็น 2,500 กระเบียด (1 กระเบียดเท่ากับ 1/4 นิ้ว) ดังนั้นพระศรีศากยะทศพลญาณฯ ในปัจจุบัน จึงมีความสูงถึง 15.875 เมตร ใหญ่กว่าขนาดต้นแบบ 7.5 เท่า

ความเป็นมาของพระพุทธรูปปางนี้มีเรื่องราวเกี่ยวข้องกับพุทธประวัติ ตอนที่พระพุทธเจ้าเสด็จไปจำพรรษา ณ ปัณฑุกัมพลศิลาอาสน์ ภายใต้ไม้ปาริฉัตตกะ ณ ดาวดึงส์เทวปโลก เมื่อออกพรรษามหาปวารณาแล้ว จึงเสด็จลงจากเทวโลก ในการเสด็จลงจากเทวโลกนั้นเรียกกันว่า "เทโวโรหณสมาคม"

ระเบียงภาพ
----------

* พระศรีศากยะทศพลญาณพระศรีศากยะทศพลญาณ
* ด้านหน้าองค์พระศรีศากยะทศพลญาณด้านหน้าองค์พระศรีศากยะทศพลญาณ
* ด้านหลังองค์พระศรีศากยะทศพลญาณด้านหลังองค์พระศรีศากยะทศพลญาณ

อ้างอิง
-------

1. ↑  "สารานุกรมไทยฉบับเยาชน เล่มที่ ๒๙". คลังข้อมูลเก่าเก็บจากแหล่งเดิมเมื่อ 2007-06-12. สืบค้นเมื่อ 2007-05-16.
2. ↑  *สงบจิตใจในแดนธรรม ที่ "พุทธมณฑล"* จากเว็บไซต์ **ผู้จัดการออนไลน์**[*ลิงก์เสีย*]
3. ↑  นิตยสาร ธรรมะคือคุณากร ปีที่ ๔ ฉบับที่ ๔๕ เดือนตุลาคม ๒๕๕๐[*ลิงก์เสีย*]

ดูเพิ่ม
-------

* พุทธมณฑล
* รายชื่อรูปปั้นที่สูงที่สุดในประเทศไทย
**ประธานาธิบดีเซอร์เบียและมอนเตเนโกร** (เซอร์เบีย: Председник Србије и Црне Горе, อักษรโรมัน: *Predsednik Srbije i Crne Gore*) เป็นประมุขแห่งรัฐของประเทศเซอร์เบียและมอนเตเนโกร ระหว่างปี 1992 จนถึงปี 2003 เมื่อประเทศได้รับการสถาปนาขึ้นใหม่เป็นสมาพันธรัฐ (สหภาพรัฐ) โดยการปฏิรูปรัฐธรรมนูญ ตำแหน่งนี้มีชื่อเดิมว่า **ประธานาธิบดีแห่งสหพันธ์สาธารณรัฐยูโกสลาเวีย** (เซอร์เบีย: *Председник Савезне Републике Југославије*, อักษรโรมัน: *Predsednik Savezne Republike Jugoslavije*). หลังการปฏิรูปรัฐธรรมนูญในปี 2003 และการรวมตำแหน่งหัวหน้ารัฐบาลและประมุขแห่งรัฐเข้าด้วยกัน ตำแหน่งนี้จึงมีชื่อเต็มว่า **ประธานาธิบดีแห่งเซอร์เบียและมอนเตเนโกรและหัวหน้าคณะรัฐมนตรีแห่งเซอร์เบียและมอนเตเนโกร** (เซอร์เบีย: *Председник Србије и Црне Горе / Председник Савета министара Србије и Црне Горе*). ในปี 2006 ตำแหน่งนี้ถูกยกเลิกเมื่อสหภาพรัฐถูกยุบโดยเซอร์เบียและมอนเตเนโกรกลายเป็นรัฐเอกราช และตามมาด้วยคอซอวอในปี 2008 ถึงแม้ว่าคอซอวอจะไม่ได้รับการยอมรับอย่างสมบูรณ์จากนานาชาติก็ตาม

ดูเพิ่ม
-------

* ประธานาธิบดีเซอร์เบีย
* รายนามประมุขแห่งรัฐยูโกสลาเวีย
**อาแดลแห่งฝรั่งเศส** (ฝรั่งเศส: *Adèle de France*) หรือ **อาลิกซ์แห่งฝรั่งเศส** (ฝรั่งเศส: *Alix de France*) (ค.ศ. 1009 – 8 มกราคม ค.ศ. 1079) เป็นพระธิดาของพระเจ้ารอแบต์ที่ 2 แห่งฝรั่งเศสกับกงสต็องส์แห่งอาร์ลส์ ทรงเป็นพระขนิษฐาของพระเจ้าอ็องรีที่ 1 แห่งฝรั่งเศสกับรอแบร์ที่ 1 ดยุคแห่งบูร์กอญ อาแดลสมรสครั้งแรกกับรีชาร์ที่ 3 ดยุคแห่งนอร์ม็องดี ต่อมาทรงสมรสครั้งที่สองเป็นภรรยาคนที่สองของเบาด์วินที่ 5 เคานต์แห่งแฟลนเดอส์ ทรงเป็นมารดาของเบาด์วินที่ 6 เคานต์แห่งแฟลนเดอส์และมาทิลดาแห่งแฟลนเดอส์

ประวัติ
-------

ปี ค.ศ. 1027 อาแดลวัย 18 พรรษาได้สมรสครั้งแรกกับรีชาร์ที่ 3 ดยุคแห่งนอร์ม็องดี แต่ไม่กี่เดือนต่อมารีชาร์ได้เสียชีวิตโดยที่ยังไม่มีทายาท

  

ปี ค.ศ. 1028 อาแดลได้สมรสใหม่ในกรุงปารีสกับเบาด์วินที่ 5 เคานต์แห่งแฟลนเดอส์ ทั้งคู่มีบุตรธิดาด้วยกันสามคน คือ

* เบาด์วินที่ 6 เคานต์แห่งแฟลนเดอส์ (ค.ศ. 1030 – 1070)
* มาทิลดา (ค.ศ. 1032 – 1083) สมรสกับวิลเลียมผู้พิชิต ดยุคแห่งนอร์ม็องดี หลานลุงของรีชาร์ที่ 3
* รอแบต์ที่ 1 เคานต์แห่งแฟลนเดอส์ หรือรอแบต์ชาวฟรีเซีย (ค.ศ. 1033 – 1093)

  

อิทธิพลของอาแดลโดยหลักๆ แล้วมาจากสายสัมพันธ์ทางตระกูล หลังพระเจ้าอ็องรีที่ 1 แห่งฝรั่งเศส พระเชษฐาของพระองค์สิ้นพระชนม์ อานน์แห่งเคียฟ พระราชินีม่ายได้ครองตำแหน่งเป็นผู้พิทักษ์ของพระเจ้าฟิลิปที่ 1 พระโอรส ร่วมกับเบาด์วินที่ 5 สามีของอาแดล ทั้งคู่เป็นผู้สำเร็จราชการแผ่นดินของฝรั่งเศสตั้งแต่ปี ค.ศ. 1060 ถึง ค.ศ. 1067

ปี ค.ศ. 1071 รอแบต์ชาวฟรีเซีย บุตรชายคนที่สามของอาแดลวางแผนจะบุกฟลานเดอส์ซึ่งขณะนั้นอาร์นูล์ฟที่ 3 หลานชายของอาแดลครองตำแหน่งเป็นเคานต์แห่งฟลานเดอส์อยู่ เมื่อทราบถึงแผนการดังกล่าว อาแดลได้ขอให้พระเจ้าฟีลิปที่ 1 ช่วยหยุดยั้งบุตรชายคนเล็ก ซึ่งกษัตริย์แห่งฝรั่งเศสได้ส่งทหารจำนวนหนึ่งมาช่วยอาร์นูล์ฟ หนึ่งในนั้นคือกลุ่มอัศวินนอร์มันสิบนายภายใต้การนำของกีโยม ฟิตซ์อูสแบน กองกำลังของรอแบต์โจมตีกองทัพของอาร์นูล์ฟที่มีจำนวนคนมากกว่าที่กัสเซล แต่อาร์นูล์ฟกับกีโยม ฟิตซ์อูสแบนถูกสังหาร ชัยชนะอย่างท่วมท้นของรอแบต์ทำให้พระเจ้าฟิลิปยอมตกลงสนธิสัญญาสันติภาพและแต่งตั้งรอแบร์เป็นเคานต์แห่งแฟลนเดอส์ ปีต่อมาพระองค์ได้อภิเษกสมรสกับแบร์ตาแห่งฮอลแลนด์ ธิดาเลี้ยงของรอแบต์

  

ในช่วงปี ค.ศ. 1057 ถึง ค.ศ. 1065 อาแดลกับเบาด์วินผู้เป็นสามีได้ร่วมกันก่อตั้งวิหารคณะเบเนดิกตินสำหรับสตรีหลายแห่งในเมสซีเนสใกล้กับอีเปรอ เมื่อเบาด์วินถึงแก่กรรมในปี ค.ศ. 1067 อาแดลได้ออกเดินทางไปโรมเพื่อเข้ารับการพระราชทานผ้าคลุมผมหญิงม่ายจากสมเด็จพระสันตะปาปาอเล็กซานเดอร์ที่ 2 ทรงเกษียณตัวเข้าวิหารในเมสซีเนสและสิ้นพระชนม์ที่นั่น ร่างของพระองค์ถูกฝังที่วิหารดังกล่าว

อ้างอิง
-------

1. 1 2  Jiří Louda and Michael MacLagan, Dynasties of Europe , Bordas, 1995. ( ISBN  2-04-027115-5 )
2. ↑  Detlev Schwennicke, *Europäische Stammtafeln: Stammtafeln zur Geschichte der Europäischen Staaten*, Neue Folge, Band II (Marburg, Germany: Verlag von J. A. Stargardt, 1984), Tafeln 5, 11
**คาร์ล โจฮัน เบอร์นาดอตต์ เคานต์แห่งวิสบอร์ก** (อังกฤษ: His Excellency carl Johan Bernadotte, Count of Wisborg) ( เดิม:เจ้าชายคาร์ล โยฮัน ดยุกแห่งดัลลันด์) เป็นพระราชโอรสพระองค์สุดท้องใน สมเด็จพระเจ้ากุสตาฟที่ 6 อดอล์ฟแห่งสวีเดนกับเจ้าหญิงมาร์กาเรตแห่งคอนน็อต เป็นพระราชอนุชาในเจ้าชายกุสตาฟ อดอล์ฟ ดยุกแห่งเวสเตร์บอตเตินและอิงกริดแห่งสวีเดน สมเด็จพระราชินีแห่งเดนมาร์ก เป็นพระราชปิตุลา (อาชาย) ในสมเด็จพระราชาธิบดีคาร์ลที่ 16 กุสตาฟแห่งสวีเดน เจ้าหญิงมาร์กาเรธาแห่งสวีเดน เจ้าหญิงบีร์กิตตาแห่งสวีเดน เจ้าหญิงเดซีเรแห่งสวีเดน เจ้าหญิงคริสตินาแห่งสวีเดน และทรงเป็นพระราชมาตุลา (น้าชาย) ใน สมเด็จพระราชินีนาถมาร์เกรเธอที่ 2 แห่งเดนมาร์ก เจ้าหญิงเบเนดิกเทอแห่งเดนมาร์ก สมเด็จพระราชินีอันเนอ-มารีแห่งกรีซ

ต่อมาทรงลาออกจากการเป็น **เจ้าชายแห่งสวีเดน ดยุกแห่งดัลลันด์** และมาใช้พระอิสริยยศเป็น **เคานต์แห่งวิสบอร์ก** แทน โดยคาร์ล โจฮัน แบร์นาด็อต เคานต์แห่งวิสบอร์ก ได้สมรส จำนวน 2 ครั้ง โดยครั้งแรกสมรสกับ เอลิน เคอร์สติน มาร์กาเรทา วิจมาร์ค เมื่อวันที่ 19 กุมภาพันธ์ ค.ศ. 1946 และได้สมรสครั้งที่ 2 กับ กุนนีลา เคาน์เตสแห่งวิสบอร์ก เมื่อวันที่ 29 กันยายน ค.ศ. 1988 มีพระบุตรที่เกิดจากการสมรสทั้ง 2 ครั้งนี้ 2 คน คือ โมนิกา คริสตินา มาร์กาเรทา เบอร์นาดอตต์ และ คริสเตียน คาร์ล เฮนนิง เบอร์นาดอตต์ และเมื่อวันที่ 5 พฤษภาคม ค.ศ. 2012 คาร์ล โจฮัน แบร์นาด็อต เคานต์แห่งวิสบอร์ก สิ้นพระชนม์ลง สิริพระชันษา 95 ปี

ตราอาร์มในฐานะเคานต์แห่งวิสบอร์ก
ตราอาร์มในฐานะดยุกแห่งดัลลันด์

พระอิสริยยศ
-----------

* 31 ตุลาคม ค.ศ. 1916 - 19 กุมภาพันธ์ ค.ศ. 1946 : เจ้าชายคาร์ล โจฮันแห่งสวีเดน ดยุกแห่งดัลลันด์
* 19 กุมภาพันธ์ ค.ศ. 1946 - 2 กรกฎาคม ค.ศ. 1951 : คาร์ล โจฮัน แบร์นาด็อต
* 2 กรกฎาคม ค.ศ. 1951 - 5 พฤษภาคม ค.ศ. 2012 : คาร์ล โจฮัน แบร์นาด็อต เคานต์แห่งวิสบอร์ก

อ้างอิง
-------
**เมืองบางขลัง** เคยเป็นเมืองที่รุ่งเรืองในสมัยทวารวดี ปัจจุบันเป็นตำบลหนึ่งของ อำเภอสวรรคโลก จังหวัดสุโขทัย

ความสำคัญ
---------

เป็นเมืองที่มีมาก่อนกรุงสุโขทัย เป็นเมืองที่มีความสำคัญทางประวัติศาสตร์สมัยทวารวดีราวพุทธศตวรรษที่ 12 และเป็นเมืองหน้าด่านที่สำคัญสมัยโบราณ ในการทำสงครามกับหัวเมืองทางเหนือ ปัจจุบันมีซากใบเสมาโบราณ ที่สกัดมาจากหิน ซึ่งเป็นศิลปะทวารวดีที่นิยมสกัดพระพุทธรูปจากหินทราย และยังมีเตาเผาโบราณ มีมณฑปศิลาแลง มีคูน้ำโบราณ เป็นหลักฐานว่าเมืองบางขลังเคยเจริญรุ่งเรืองมาแล้วเมื่อในอดีตกว่าพันปี เป็นข้อมูลที่สำคัญที่จะได้ศึกษาศิลปะทวารวดีให้มากขึ้น ปัจจุบันยังไม่มีหลักฐานไม่เพียงพอกับข้อมูลในการอ้างอิงได้

ประวัติ
-------

ในหลักศิลาจารึกหลักที่๒ หรือจารึกวัดศรีชุม ของกรุงสุโขทัย ได้กล่าวถึงเมืองบางขลังว่า พ่อขุนผาเมือง และ พ่อขุนบางกลางหาว ร่วมกันปราบกบฏขอมสบาดโขลญลำพง และมีข้อความกล่าวถึงเมืองบางขลัง ในด้านที่๑ บรรทัดที่ ๒๔ ว่า
**...พลพ่อขุนผาเมืองเจ้าเมืองราด พาพ่อขุนผาเมืองผดาจกันและกัน พ่อขุนบางกลางหาวได้เมืองศรีสัชนาลัย พ่อขุนผาเมืองเจ้าเมืองราด เอาพลมา...บางขลังเวนบางขลังแก่พ่อขุนผาเมือง แล้วพ่อขุนผาเมืองเอาเม้อเมืองราด เมืองสากอได...**

เมืองบางขลัง จะร้างไปเมื่อใดไม่มีหลักฐานแน่ชัด ตามแหล่งที่ตั้งทางด้านทิศตะวันตกติดกับเทือกเขาเล็กๆที่ชาวบ้านเรียกว่า เขาเดื่อ หรือเขาวงเดื่อ ณ ที่นั้นมีซากแหล่งศิลาแลงและโบราณสถานอยู่ เชื่อกันว่า เมืองบางขลังเป็นเมืองหน้าด่านหรือเมืองนักรบของเมืองเก่าสวรรคโลก (ศรีสัชนาลัย) ต้องทำศึกกับชาวล้านนาและเมืองอื่นทั่วๆไป

ที่ตั้งและเขตติดต่อ
-------------------

เมืองบางขลัง ตั้งอยู่ริมฝั่งแม่น้ำฝากระดาน หรือ ลำน้ำแม่มอก ซึ่งมีแหล่งกำเนิดต้นน้ำ มาจากตำบลเวียงมอก อำเภอเถิน จังหวัดลำปาง อยู่ทางทิศตะวันตกเฉียงเหนือของประเทศไทย อยู่ห่างจากจังหวัดสุโขทัยประมาณ 35 กิโลเมตร อยู่ห่างจากท่าอากาศยานสุโขทัยประมาณ ๑๕ กิโลเมตร มีอาณาเขตติดต่อกับเขตการปกครองเคียงข้าง ดังต่อไปนี้

* ทิศเหนือ ติดต่อกับ เมืองด้ง (อำเภอศรีสัชนาลัย)
* ทิศตะวันออก ติดต่อกับ อำเภอสวรรคโลก
* ทิศใต้ ติดต่อกับ อาณาจักรสุโขทัย (อำเภอศรีสำโรง)
* ทิศตะวันตก ติดต่อกับ วัดใหญ่ชัยมงคล ตำบลบ้านใหม่ไชยมงคล อำเภอทุ่งเสลี่ยม

การคมนาคม
---------

* ทางรถยนต์

ลงที่สวรรคโลก ต่อรถไปอีก ๒๐ กิโลเมตร

* ทางรถไฟ

สถานีรถไฟสวรรคโลก ต่อรถเมล์ไปอีก ๒๐ กิโลเมตร

* ทางอากาศ

ท่าอากาศยานสุโขทัย (บางกอกแอร์เวย์) ต่อรถยนต์ไปอีก ๑๐ กิโลเมตร มีรถยนต์บริการ ๑๕๐ บาท

อ้างอิง
-------

1. ↑
2. ↑

แหล่งข้อมูลอื่น
---------------

* เมืองบางขลังเมืองที่โลกลืม[*ลิงก์เสีย*]
* เมืองโบราณ "บางขลัง"ขุมทรัพย์ประวัติศาสตร์สุโขทัย